
Na osnovu člana 97. stav 3. Zakona o javnim nabavkama („Službeni glasnik RS”, broj 116/08), 
Ministar finansija donosi
P R A V I L N I K
O POSTUPKU IZDAVANJA SERTIFIKATA
ZA SLUŽBENIKA ZA JAVNE NABAVKE
Član 1.

Ovim pravilnikom propisuje se postupak izdavanja sertifikata za službenika za javne nabavke i određuje: koji  naručioci su u obavezi da odrede službenika za javne nabavke (u daljem tekstu: službenik); poslove koje obavlja službenik; jedinstveni program obuke službenika; uslove koje moraju da ispunjavaju predavači koji vrše obuku službenika, kao i uslove za sticanje sertifikata za službenika.  

Naručioci koji su u obavezi da odrede službenika 
Član 2.

Naručioci čija je ukupna vrednost planiranih javnih nabavki predviđena u godišnjem planu nabavki veća od desetostrukog iznosa vrednosti određene kao gornji limit za primenu postupka javne nabavke male vrednosti u zakonu kojim se uređuje godišnji budžet Republike Srbije, moraju da odrede službenika.
Službenika mogu da odrede i naručioci čija ukupna vrednost planiranih javnih nabavki predviđena u godišnjem planu nabavki nije veća od iznosa utvrđenog u stavu 1. ovog člana.

Poslovi koje obavlja službenik
Član 3.

Službenik  obavlja sledeće poslove:

1)
učestvuje u pripremi godišnjeg plana nabavki;

2)   sprovodi postupak javne nabavke male vrednosti;

3)
priprema prethodni raspis;
4)
priprema izveštaje koji se dostavljaju Upravi za javne nabavke;

5)
sarađuje sa  drugim državnim organima i organizacijama nadležnim za javne nabavke;

6)
druge poslove iz oblasti javnih nabavki koje odredi ovlašćeno lice, odnosno nadležni organ naručioca.

U postupcima javnih nabavki dobara i usluga čija je procenjena vrednost veća od petostrukog iznosa vrednosti određene kao gornji limit za primenu postupka javne nabavke male vrednosti u zakonu kojim se uređuje godišnji budžet Republike Srbije, odnosno u postupcima javnih nabavki radova čija je procenjena vrednost veća od desetostrukog iznosa te vrednosti, službenik je član komisije za javne nabavke.
Službenik može da bude član komisije za javne nabavke, u postupcima javnih nabavki dobara i usluga, odnosno u postupcima javnih nabavki radova, čija je procenjena vrednost manja od vrednosti utvrđene stavom 2. ovog člana. 

Jedinstveni program obuke službenika
Član 4.

Jedinstveni program obuke službenika (u daljem tekstu: obuka), u trajanju od najmanje 15 školskih časova, sadrži sledeće oblasti:

1) Zakonodavni i institucionalni okvir javnih nabavki u Republici Srbiji;

2) Pojam i predmet javne nabavke;

3) Načela javne nabavke;

4) Nabavke na koje se zakon ne primenjuje;

5) Istraživanje tržišta, planiranje, finansijski plan i model plana nabavke;

6) Postupci javne nabavke:
(a) otvoreni postupak;

(b) restriktivni postupak;

(v) pregovarački postupak sa prethodnim objavljivanjem;

(g) pregovarački postupak bez prethodnog objavljivanja;

(d) konkurs za nacrte;

(đ) postupak javne nabavke male vrednosti;
7) Nabavka po partijama;

8) Početak i izbor postupka javne nabavke;
9) Jezik u postupku javne nabavke, valuta i antikorupcijsko pravilo;

10) Odredbe o objavljivanju - vrste oglasa;

11) Portal javne nabavke - elektronsko oglašavanje;

12) Konkursna dokumentacija - sadržina, izmene i dopune;

13) Sredstva finansijskog obezbeđenja;

14) Uslovi za učešće u postupku javne nabavke i dokazivanje ispunjenosti uslova;
15) Negativne reference;

16) Tehničke specifikacije i standardi;

17) Kriterijumi za izbor najpovoljnije ponude;

18) Rokovi za dostavljanje ponuda;

19) Ponuda -podnošenje i važenje;

20) Otvaranje ponuda i prijava;

21) Izbor najpovoljnije ponude;
22) Odluka o obustavi postupka;

23) Ugovor o javnoj nabavci;
24) Sprovođenje postupka javne nabavke od strane drugog naručioca;

25) Posebne odredbe u oblastima vodoprivrede, energetike, rudarstva, telekomunikacija i saobraćaja;

26) Evidencija o javnim nabavkama i izveštaji;
27) Postupak zaštite prava; 
28) Izvršenje ugovora;
29) Ništavost ugovora;

30) Kaznene odredbe - prekršaji.
U okviru obuke najmanje 30% vremena je posvećeno vežbama, studijama slučaja, primerima iz prakse i diskusijama.
Na jednoj obuci ne može biti više od 50 polaznika.

Priručnik za obuku i polaganje ispita za sticanje sertifikata za službenika (u daljem tekstu: priručnik) priprema i objavljuje ministarstvo nadležno za poslove finansija (u daljem tekstu: Ministarstvo), Uprava za javne nabavke i Republička komisija za zaštitu prava u postupcima javnih nabavki (u daljem tekstu: Republička komisija).
Priručnik sadrži bliže stručno objašnjenje za svaku od oblasti navedenih u stavu 1. ovog člana.

Uslovi koje moraju da ispunjavaju predavači koji vrše obuku 
Član 5.

Obuku vrši lice koje ima najmanje dve godine radnog iskustva na jednom od sledećih poslova u nadležnom državnom organu, odnosno organizaciji:
1) učestvovanja u pripremi propisa iz oblasti javnih nabavki;

2) budžetske kontrole i revizije direktnih i indirektnih korisnika sredstava budžeta Republike Srbije, teritorijalne autonomije i lokalne samouprave, kao i javnih preduzeća i organizacija za obavezno socijalno osiguranje;
3) praćenja postupaka javnih nabavki;
4) sistematskog prikupljanja osnovnih podataka od naručilaca i vođenja evidencije o javnim nabavkama;

5) sprovođenja postupaka zaštite prava u postupcima javne nabavke u drugom stepenu.

Obuku može da vrši i lice koje po sticanju sertifikata za službenika, ima najmanje dve godine radnog iskustva na poslovima iz oblasti javnih nabavki.
Lice iz stava 1. ovog člana dostavlja Ministarstvu pismenu potvrdu nadležnog državnog organa, odnosno organizacije da ispunjava propisane uslove.  


Lice iz stava 2. ovog člana dokazuje ispunjenost propisanih uslova pismenom potvrdom naručioca koju dostavlja Ministarstvu.


Licima iz st. 1. i 2. ovog člana Ministarstvo izdaje rešenje kojim se utvrđuje ispunjenost uslova za predavača koji vrši obuku. Rešenje se izdaje u roku od 30 dana od dana prijema potvrde nadležnog državnog organa, odnosno organizacije ili naručioca.
O licima kojima je izdato rešenje iz stava 5. ovog člana  (u daljem tekstu: predavači), Uprava za javne nabavke vodi posebnu evidencuju, na osnovu podataka koje dostavlja Ministarstvo.
Evidencija iz stava 6. ovog člana objavljuje se na Portalu javnih nabavki.
Član 6.

Obuku organizuje jedan ili više naručilaca zajedno.
Obuku može organizovati i pravno lice koje nije naručilac (u daljem tekstu: pravno lice), po prethodno pribavljenoj saglasnosti Ministarstva .
Saglasnost za organizovanje obuke (u daljem tekstu: saglasnost) može dobiti pravno lice koje:

1) zapošljava ili na drugi način obezbedi najmanje dva predavača;

2) koristi adekvatan prostor za sprovođenje obuke;

3)  ima potreban broj zaposlenih za obavljanje poslova vođenja evidencija i drugih poslova.
Pod adekvatnim prostorom, u smislu stava 3. tačka 2. ovog člana, podrazumeva se prostor:

1) u kojem može da se smesti 50 polaznika, tako da svaki polaznik ima radnu površinu za pisanje i stolicu;

2) koji ima adekvatne higijensko-tehničke uslove, u skladu sa zakonom i propisima kojima se uređuje ova oblast;
3) koji u pogledu opreme i programa koji se koriste omogućava korišćenje odgovarajuće prezentacije (PowerPoint, flipchart, tabla i dr.).
Naručilac snosi troškove obuke za zaposlenog za kojeg je podneo prijavu za polaganje ispita.

Član 7.
Zahtev za davanje saglasnosti pravno lice podnosi Ministarstvu, uz koji prilaže:
            1) osnovne podatke (naziv, adresa, telefon, internet adresa, ime i prezime odgovorne osobe, internet adresa na kojoj se objavljuju detaljni podaci o obuci dr.);

           2) rešenja kojima se utvrđuje ispunjenost uslova za predavača;

           3) detaljno razrađenu obuku s planiranom satnicom, prema sadržini obuke iz člana 4. ovog pravilnika;

           4) izjavu o vlasništvu, zakupu ili pravu korišćenja adekvatnog prostora za sprovođenje obuke;

           5) izjavu o potrebnom broju zaposlenih.

Ministarstvo daje saglasnost u roku od 30 dana od dana prijema zahteva iz stava 1. ovog člana.

Saglasnost se daje za period od tri godine.

                                                   Član 8.

Organizator obuke:
1) vrši obuku u adekvatnom prostoru;
2) objavljuje na internet adresi detaljne podatke o obuci koju vrši;

3) vodi evidenciju lica koja su pohađala obuku;
4) izdaje potvrde o završenoj obuci.
Ako organizator ne vrši obuku u skladu sa ovim pravilnikom, Ministarstvo donosi odluku o oduzimanju saglasnosti.
Protiv odluke iz stava 2. ovog člana žalba nije dopuštena, ali se može voditi upravni spor.

                                                    Član 9.

Evidenciju organizatora obuke vodi Uprava za javne nabavke, na osnovu podataka koje dostavlja ministarstvo finansija.
Evidencija iz stava 1. ovog člana objavljuje se na Portalu javnih nabavki.

Uslovi za sticanje sertifikata za službenika 

Član 10.

Uslov za sticanje sertifikata za službenika je položen ispit, u skladu sa ovim pravilnikom.
Lice iz člana 5. stav 1. ovog pravilnika kojem je Ministarstvo izdalo rešenje kojim se utvrđuje ispunjenost uslova za predavača stiče sertifikat za službenika bez polaganja ispita. 
Status kandidata za polaganje ispita (u daljem tekstu: kandidat) stiče lice za koje je naručilac podneo prijavu za polaganje ispita.
Obuka nije uslov za sticanje statusa kandidata.

Član 11.

Ispit se organizuje, po pravilu, jednom mesečno.

Prijavu za polaganje ispita (u daljem tekstu: prijava) Upravi za javne nabavke podnosi naručilac kod kojeg je kandidat zaposlen.

U prijavi kandidat navodi ime i prezime, adresu, datum i mesto rođenja, kao i ispitni rok u kome želi da polaže ispit.

Uz prijavu se podnosi dokaz o plaćenim troškovima polaganja ispita.
Ukoliko je prijava nepotpuna ili ukoliko nije dostavljen dokaz iz stava 4. ovog člana, Uprava za javne nabavke poziva naručioca da prijavu dopuni u roku od tri dana od dana upućivanja ovog poziva. 
Uprava za javne nabavke odobrava polaganje ispita ako su ispunjeni uslovi iz st. 2. i 4. ovog člana. 


O odobravanju polaganja ispita kandidat se obaveštava preko naručioca kod kojeg je zaposlen.

Član 12.

Ispit se polaže pred ispitnom komisijom (u daljem tekstu: Komisija).

Komisija ima tri člana koje čine po jedan predstavnik Ministarstva, Uprave za javne nabavke i Republičke komisije.
Ispit se polaže isključivo pismeno, odnosno testiranjem, i na njemu se proverava poznavanja propisa iz oblasti javnih nabavki i stručna osposobljenost kandidata za obavljanje poslova iz te oblasti.
Test za svaki ispit posebno utvrđuje Komisija, prema sadržini Priručnika.

Komisija ocenjuje uspeh kandidata, a sertifikat stiče kandidat koji na ispitu dobije najmanje 75% mogućih bodova.

Komisija sastavlja zapisnik o obavljenom ispitu (u daljem tekstu: zapisnik).

Zapisnik sadrži: imena i prezimena članova komisije, ime i prezime zapisničara, imena i prezimena kandidata,  nazive ispitnih oblasti koje su kandidati polagali, uspeh (ocena) svakog kandidata postignut na ispitu, kao i datum i potpise članova komisije i zapisničara. 

Uz zapisnik se prilažu i testovi kandidata koji su polagali ispit.
Član 13.

Administrativno-stručne i tehničke poslove vezane za polaganje stručnog ispita obavlja Uprava za javne nabavke.


Ugovorom koji zaključuju Ministarstvo i Uprava  za javne nabavke bliže se uređuju pitanja uslova i načina organizovanja i visine troškova polaganja ispita.

Član 14.

Kandidat koji je polagao ispit, ali nije zadovoljio rezultatom upućuje se na ponovno polaganje ispita u roku koji ne može biti kraći od mesec dana, ni duži od šest meseci od dana prethodnog polaganja.
Smatra se da ispit nije položio kandidat koji nije predao pisani rad, odnosno test ili koji je odustao od započetog testiranja, kao i kandidat koji je na ispitu dobio manje od 75% mogućih bodova.  

Član 15.


Kandidat koji je položio ispit stiče sertifikat za službenika.

Sertifikat za službenika izdaje Uprava za javne nabavke.


Uprava za javne nabavke vodi registar službenika kojima su izdati sertifikati.
Član 16.


Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

